**Све жабе овог света III** Политикин Забавник

**Све жабе овог света**

Жаба је прва животиња која је изашла из воде и освојила копно пре више од 350 милиона година. И свака од њих још и данас из почетка понавља то освајање претварајући се од пуноглавца пливача, у одраслу јединку, ходача (скакача). Овај преображај омогућиће одраслим јединкама да проживе на ваздуху пет дугих година ловећи мале бескичмењаке и инсекте. Више од 3.500 врста жаба освојило је нашу планету, и сваке године, усред Сибира, на висини од 5000 метара у Андима или крај Тисе у Војводини, одјекује њихово љубавно крекетање. Ова песма, између осталог, омогућава биолозима да одреде о којој је врсти реч јер су врло сличне грађе. Разлике су понекад тешко уочљиве. На пример: како разликовати „праву жабу“ од крастаче? Помоћу метра којим ћете измерити дужину ногу. Ако има кратке батаке – знајте, крастача је, а ако су јој ноге дуге онда је „права жаба“.

**Торбарка из Риобамбе**

Свакодневни речник необично је сиромашан у погледу популарних имена 18 породица безрепих водоземаца – „жабе“ и „краставе жабе“ заправо су једина имена за неких 4.000 различитих врста ових створења. Израз „жаба“, кажу зоолози, исправно је користити само за припаднике рода *Rana* и њихове сроднике, као што је и израз „крастава жаба“ правилно употребити само за род *Bufo* и његове блиске сроднике. Па ипак, осим званичних латинских имена и презимена, жабе широм света имају и своја народна имена као што су: букачице, рогате жабе, жабе тршчаре, крекетуше, али и нека необична и крајње живописна. Тако постоји цвркутава жаба, цветна, банана, аветињска, пролећна, патуљаста, микроскопска, летећа, голијат, космата, нож-жаба, шиљатоносна, тамногрла, торбарка из Риобамбе, зелена, златна, бронзана, сребрнопругаста, црвенонога, са жутим пегама, грчка, јапанска летећа, сенегалска, кубанска са слободним прстима, али и – парадоксална и католичка! Да поменемо још и твор жабу, жабу звану свиња, овца-жабу, жабу која лаје, жабу звана штука... И многи су се природњаци прославили тако што су открили поједине врсте које су по њима добиле име: Грејова жаба, Хозова, Кристијева, Бибронова, Витеова, Жирарова, Родеова крекетуша, Рајнвартова, Персова, Лебоова, Годишоова, Гинтерова, Гелдијева, Видова, Блајтова, Боајетова, Брунова шлемаста, Волтершторфова...

**Жаба отровних стрела**

У шумама Централне и Јужне Америке живи жаба јарких боја, не дужа од 2,5 центиметара, која излучује најмоћнији животињски отров. Она се зове жаба отровних стрела и заслужила је то име.

Индијанци у Јужној Америци набадају ову жабицу на оштар штап и затим је пеку на отвореној ватри. Овај поступак тера њен отров, токсин који спречава неуро-мишићне покрете, на површину коже где се сакупља У капљицама. У њих Индијанци умачу врхове стрела које убијају животиње и људе и када их само лако огебу. Цени се да отровом једне такве мале жабе може да се намаже 50 стрела и да 28,35 грама тог отрова убија 100.000 људи!

Упркос томе, жаба отровних стрела не спада у отровне животиње. Она нема ни зуба, ни канџи, ни бодља, ни жаока којима би свој ужасан отров убацила у неки други организам. Тај отров за њу има само одбрамбену улогу: да одбије непријатеље који би појели његовог власника, малу немоћну жабу. Без Индијанаца и њихових стрела жаба отровних стрела је безопасна.